
PËR PËRCAKTIMIN E MARZHEVE TË FABRIKIMIT DHE TË TREGTIMIT TË BARNAVE

Në mbështetje të nenit 100 të Kushtetutës dhe të nenit 44 të ligjit nr.7815, datë 20.4.1994 “Për barnat”, të ndryshuar, me propozimin e Ministrit të Shëndetësisë, Këshilli i Ministrave

VENDOSI:

1. Kufiri maksimal i çmimit të shitjes së barnave nga fabrikuesit vendas caktohet duke llogaritur një marzh deri në 20 për qind mbi koston e prodhimit.
2. Kufiri maksimal i çmimit të shitjes me shumicë të barnave të importuara nga importuesit dhe shpërndarësit farmaceutikë caktohet duke llogaritur një marzh deri në 18 për qind mbi çmimin CIF, në lekë, të konvertuar sipas kursit mesatar, të njoftuar nga Banka e Shqipërisë, për çdo 6-mujor. Për barnat e prodhuara në vend ky kufi llogaritet mbi çmimin EXW. Marzhi 18 për qind të ndahet ndërmjet importuesit dhe shpërndarësit, përkatësisht, 12.5 për qind dhe 5.5 për qind.
3. Kufiri maksimal i çmimit të shitjes me pakicë të barnave është 33 për qind mbi çmimin e blerjes nga shpërndarësi farmaceutik.
4. Për disa barna të listës që, me vendim të Këshillit të Ministrave, rimbursohen nga Instituti i Sigurimeve të Kujdesit Shëndetësor të zbatohen marzhe të diferencuara, të cilat miratohen nga Këshilli i Ministrave.
5. Pikat 1, 2 e 3 të vendimit nr.182, datë 25.4.1995 të Këshillit të Ministrave “Për çmimet e shitjes së barnave”, të ndryshuar, shfuqizohen.
6. Ngarkohet Ministri i Shëndetësisë për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

